## El Museu de Belles Arts de Castelló acull una xarrada de Pedro Mansilla i inaugura l’exposició de l’il·lustrador Ximo Abadía

*** El sociòleg, periodista i crític de moda impartix el dimecres, 22 d’octubre, la conferència ‘La moda, últim sinònim de l’art’
* El centre museogràfic presenta l’exposició ‘Fly me to the moon, Méliès’**

El Museu de Belles Arts de Castelló, espai de l’Institut Valencià de Cultura (IVC), acull el dimecres 22 d’octubre, a les 19:00 hores, la conferència del sociòleg, periodista, i crític de moda Pedro Mansilla. A més, el centre museístic inaugura, el dissabte 25 d’octubre, a les 13:00 hores, l’exposició ‘Fly me to the moon, Méliès’ de l’il·lustrador Ximo Abadía. Previ a l’obertura de la mostra, el Museu organitza, de 09:00 a 13:00 hores, el taller ‘Teatre il·lustrat’, dirigit pel mateix artista.

L’IVC ha reforçat esta nova temporada l’agenda cultural del Museu de Belles Arts de Castelló incorporant activitats que complementen la línia expositiva del centre. Unes de les novetats són les trobades, conferències i tallers que s’organitzen al llarg del trimestre. El dimecres 22 d’octubre, a les 19:00 hores, la sala d’actes acull la xarrada ‘La moda, últim sinònim de l’art’, a càrrec de Pedro Mansilla.

La conferència repassa totes les metes conquistades per artistes que fan obres d’art en el món de la moda. Mansilla es remuntarà als orígens de la moda i la seua vinculació amb l’art des de l’alta costura al *prêt-à-porter*. Dissenyadors com Worth, Balenciaga, Chanel i McQueen han fusionat moda i art, han col·laborat amb artistes i han convertit la moda en una manifestació cultural influent.

**Exposició Ximo Abadía**

D’altra banda, el Museu inaugura, el dissabte 25 d’octubre, a les 13:00 hores, l’exposició ‘Fly me to the moon, Méliès’, de l’il·lustrador Ximo Abadía.

La sala vestíbul acull les il·lustracions del creador del llibre *Méliès*, un àlbum il·lustrat que imagina la història d’amor entre l’il·lusionista i pioner del cine Georges Méliès i la seua musa, Jeanne d’Alcy.

Abadía s’acosta a la filmografia de Méliès per a construir la seua pròpia història. L’exposició inclou les il·lustracions que componen el llibre àlbum, així com els seus textos, els llibres i objectes que van servir d’inspiració a l’artista, a més d’una recopilació de les pel·lícules que es troben presents d’una manera o altra en cada pàgina del llibre: des d’*El viatge a la Lluna* (1902), punt de partida, passant per *L’home del cap de goma* (1901) i *Viatge a través de l’impossible* (1904), entre altres.

**Taller ‘Teatre il·lustrat’ per Ximo Abadía**

Coincidint amb la inauguració de l’exposició, el Museu de Belles Arts de Castelló organitza, el dissabte 25 d’octubre, de 09:00 a 13:00 hores, un taller gratuït amb Ximo Abadía.

Durant la sessió, cada alumne crearà la seua pròpia obra de teatre a partir d’una història senzilla basada en l’obra de Méliès. Es realitzaran fons a manera d’escenari i personatges que seran els protagonistes de les obres creades.

Els interessats es poden inscriure enviant un correu electrònic a jmcanyo@ivc.gva.es. Les places són limitades i gratuïtes. Es poden inscriure majors de 7 anys.

Fecha: 21/10/2025